钦定古今图书集成/明伦汇编/官常典/第409卷 > 《送殷员外序》唐·韩愈
## 钦定古今图书集成/明伦汇编/官常典/第409卷 > 《送殷员外序》唐·韩愈

唐受天命为天子，凡四方万国，不问海内外，无大小，
咸臣顺于朝。时节贡水土百物，大者特来，小者附集。
元和睿圣文武皇帝既嗣位，悉治方内，就法度。十二
年，诏曰：“四方万国，惟回鹘于唐最亲，奉职尤谨。丞相
其选宗室四品一人，持节往赐君长，告之朕意。”又选
学有经法、通知时事者一人，与之为贰。由殷侯侑自
太常博士迁尚书虞部员外郎兼侍御史，朱衣象笏，
承命以行。朝之大夫莫不出饯。酒半，右庶子韩愈执
盏言曰：“殷大夫今人适数百里，出门惘惘，有离别可
怜之色，持被入直，三省丁宁，顾婢子语，剌剌不能休。
今子使万里外国，独无几微出于言面，岂不真知轻
重大丈夫哉！”丞相以子应诏，真诚知“人矣。士不通经，
果不足用。”于是相属为诗，以道其行云。